འཁྲབ་གཞུང་ནི་འཁྲབ་སྟོན་བྱེད་པའི་དགོས་མཁོར་གཞིགས་ནས་གར་སྟེགས་ཀྱི་མི་སྣའི་སྣང་བརྙན་ལ་བརྫུས་ཏེ་དོན་གྱི་བྱུང་བ་བརྗོད་པའི་ཕྱོགས་བསྡུས་རང་བཞིན་གྱི་སྒྱུ་རྩལ་རྣམ་གྲངས་ཤིག་ཡིན་པ་དང་།རོལ་མྱོང་བྱེད་སྟངས་ཀྱི་ཆ་ནས་ལྟད་མོ་བས་མིག་ཤེས་དང་རྣ་བའི་ཤེས་པ་བརྒྱུད་ནས་མྱང་དགོས་པས་འཁྲབ་སྟོན་བྱེད་སྟངས་དང་གར་སྟེགས་ཀྱི་ཚད་བཀག་སོགས་ཀྱིས་མི་སྣའི་སྐད་ཆ་བསྡུས་པོ་དང་།གར་སྟེགས་ཀྱི་སྣེ་ཤན་ཙམ་མ་གཏོགས་བརྩམས་སྒྲུང་ཇི་བཞིན་ཁོར་ཡུག་ཞིབ་འབྲི་དང་།མི་སྣའི་སེམས་ཁམས་ཞིབ་འབྲི།མི་སྣའི་བྱ་བྱེད་ཞིབ་འབྲི་སོགས་ཡོད་དཀའ།འཁྲབ་གཞུང་དུ་བྱུང་བའི་མི་སྣའི་སྣང་བརྙན་འབྲི་བཞེངས་དང་།གཤིས་ཀ་འབྲི་བཞེངས།བྱུང་རིམ་བཀོད་འབྲི་སོགས་ཚང་མ་མི་སྣའི་སྐད་ཆ་ཁོ་ནར་བརྟེན་དགོས་པས་བཀག་རྒྱ་ཆེ་བ་ཡིན་ནོ།འཁྲབ་གཞུང་རང་སྟེང་ན་ཡོད་པའི་ཚད་བཀག་ནི་སྔར་བཞིན་མིག་ཤེས་དང་རྣ་ཤེས་སོགས་ཀྱིས་རོལ་མྱོང་བྱེད་སྟངས་ཀྱི་དབང་གིས་མེད་ཐབས་མེད་པ་ཞིག་རེད།